
பிரணவ் தமிழியல் ஆய்விதழ்

சைவ வைணவ இலக்கியங்களில் தமிழின் தொன்மை
சு.பொன்மணி ஸ்ரீராமன்,
தமிழ்த்துறை, ஆவிச்சி கலை மற்றும் அறிவியல் கல்லூரி,

சென்னை.
 ஆய்வு நோக்கம்
 பிறந்து சிறந்த மொழிகளில் சிறந்தே பிறந்த மொழி நம் தமிழ்மொழி. பக்தியின் மொழியான தமிழ்மொழி தழைத்தோங்க பெரிதும் துணைநின்றவர்கள் சைவ சமய சான்றோர்களும், வைணவ ஆழ்வார்களும் ஆவர். இவர்கள் இறைநெறியில் நின்று மனம், மெய், வாக்கினால் இறைவனின் பெருமைகளையும், அவதாரச்சிறப்புகளையும்,  இறைவனைச் சரணடையும் வழிமுறைகளையும் பக்திஇலக்கியமாக படைத்தளித்தனர். அவை தேவாரம், திருவாசகம், பெரியபுராணம், திருப்பாவை, திருவெம்பாவை, திருமந்திரம், திருவருட்பா, திருப்பகழ், அற்புதத்திருவந்தாதி என எண்ணிலடங்காதவையாகும். பக்தி இலக்கியங்களைக் கவிதை நயத்தோடும், பக்திநெறியோடும் உயிர்ப்பூட்டும் பக்திப்பாடல்களாக மக்களுக்குப் பாடி தமிழுணர்வு தழைத்தோங்க வழிவகுத்தனர். சைவ, வைணவ இலக்கியங்களில் தமிழின் தொன்மையை ஆராய்வதே இக்கட்டுரையின் முக்கிய நோக்கமாகும்.
திறவுச் சொற்கள்: சைவ, வைணவ, திருப்பாவை, திருவெம்பாவை, திருமந்திரம், திருவருட்பா, அற்புதத்திருவந்தாதி
முன்னுரை:
நாயன்மார்களும், ஆழ்வார்களும்: 
சிவனை முழுமுதற்கடவுளாகக் கொண்டு பதிகங்களைப் பாடியருளியவர்கள் நாயன்மார்கள் எனவும், திருமாலை முழுமுதற் கடவுளாக வழிபடுபவர்கள் ஆழ்வார்கள் எனவும் அழைக்கப்படுகின்றனர். நாயன்மார்கள் பாடியப் பதிகங்களின் தொகுப்பிற்குப் பன்னிருதிருமுறை எனவும், வைணவ ஆழ்வார்கள் பாடியருளியப் பாசுரங்கள் நாலாயிர திவயப்பிரபந்தம் என்றும் அழைக்கப்படுகிறது.
சைவசமயச் சான்றோர் :
 திருஞானசம்பந்தர், திருநாவுக்கரசர், சுந்தரர், மாணிக்கவாசகர் ஆகிய நால்வரும் சைவசமயக்குரவர்கள் என்று சிறப்பிக்கப்படுகிறார்கள். இவர்களுள் திருஞானசம்பந்தர் அருளியவை 1,2,3ம் திருமுறை – தேவாரம் (கிரியை நெறி- மகன்மை ) எனவும், திருநாவுக்கரசர் அருளியவை 4,5,6 ம்; திருமுறை தேவாரம் (சரியை நெறி - அடிமை) எனவும், சுந்தரர் பாடியருளியவை 7ம்திருமுறை தேவாரம் (யோகநெறி - தோழமை) என்றும், மாணிக்கவாசகர் அருளியவை 8ம் திருமுறை திருவாசகம் (ஞானநெறி - குரு) எனவும் அழைக்கப்படுகிறது. 
வைணவ ஆச்சார்யர்கள்:
108 திவ்ய தேசங்களுக்குச் சென்று இறைவனைக் கண்குளிரக்கண்டு, மனமுருகப்பாடி சரணடைந்தவர் திருமாலின் அடியவர்களான பன்னிருஆழ்வார்கள். பொய்கையாழ்வார், பேயாழ்வார், பூதத்தாழ்வார் ஆகிய மூவரும் முதலாழ்வார்கள் என்று போற்றப்படுகிறார்கள். அனைத்து ஆழ்வார்களுமே திருமாலின் அவதாரமாகக் கருதப்படுபவர்கள் ஆவர்  பன்னிரு ஆழ்வார்கள், திருமாலின் புகழைத் துதித்துப் பாடிய பாசுரங்களின் தொகுப்பு நாலாயிர திவ்ய பிரபந்தம் என்றழைக்கப்படுகிறது.
நாயன்மார்களின் பதிகங்களில் தமிழின் தொன்மை:
“நாளும் இன்னிசையால் தமிழ்பரப்பும் ஞானசம்பந்தனுக்கு உலகவர் முன்
தாளம் ஈந்தவன் பாடலுக்கு இரங்கும் தன்மையாளனை என் மனக்கருத்தை
ஆளும் பூதங்கள் பாட நின்று ஆடும் அம்கணன்தனை எண்கணம் இறைஞ்சும்
கோளிலிப் பெரும் கோயில் உளானைக் கோலக்காவினில் கண்டு கொண்டேனே” –(93மடையில் வாளைபாய பாடல்11.)

நாளும் இன்னிசையோடு சேர்த்து தமிழைப்பரப்புகிறார் ஞானசம்பந்தன் என்றும், திருஞானசம்பந்தரருக்கு இறைவன் பொற்றாளம் ஈந்த நிகழ்வினையும் எடுத்தக்கூறி, சுந்தரர் புகழ்ந்துப்பாடுவதை மேற்கண்ட பாடலில் காணலாகிறது.
பூங்கமிழ் கோதையொடும் இருந்தான் புகலிநகர்ப்
புங்கனை ஞானசம்பந்தன் சொன்ன தமிழ்பத்து இவை
ஆங்கு அமர்வு எய்திய ஆதிஆக இசை வல்லவர்
ஓங்கு அமராவதியோர் தொழச் செல்வதும் உண்மையே. (தேவாரம் 3ம் திருமுறை. திருப்புகலி காந்தாரபஞ்சமம்.11)

மலர்மணம் கமழுகின்ற கூந்தலை கொண்ட பார்வதிதேவியைத் தனது இடபாகத்தில் கொண்ட திருபுகலிநகர் இறைவன், திருஞானசம்பந்தன் சொன்ன தமிழ்ப்பாக்கள் பத்தும் இத்திருக்கோவிலில் எழுந்தருளியுள்ள சிவபெருமானை குறித்து, இன்னிசையுடன் பாடிப் போற்றிய சிறப்பையுடையவர்கள், சிவனுலகம் செல்வர் என்று கூறியுள்ளது குறிப்பிடத்தக்கது..
சைவ சமயத்திலிருந்து சமணம் சமயம் சார்ந்து, தருமசேனர் என்றழைக்கப்பட்ட திருநாவுக்கரசருக்கு  சூலைநோய் கொடுத்து, மீண்டும் சைவசமயத்திற்குச் சிவபெருமானால் ஆட்கொள்ளப்பட்டவர். இவரது நான்காம் திருமுறையில்,

“சலம்பூவொடு தூபம் மறந்தறியேன்
தமிழோடிசை பாடல் மறந்தறியேன்
நலந்தீங்கிலும் உன்னை மறிந்தறியேன்
உலந்தார்தலையிற்பலி கொண்டுழல்வாய்
அலந்தேன் அடியென் அதிகைக் கெடில வீரட்டானத்துறை அம்மானே”..(திருஅதிகை வீராட்டானம்6) 
மலர்களைச் சூட்டி உன்னை வணங்க மறக்கமாட்டேன், தமிழோடு இசைப்பாடலைப் பாடித் துதிக்கவும் மறக்கமாட்டேன், உமது திருநாமத்தை என் நாவினால் ஒலிப்பதையும் மறந்தறியேன், வீரட்டானத்துறையில் கோவில் கொண்டுள்ள பெருமானே , எனது சூலைநோயை போக்கியருள வேண்டுமென்று மனமுருகி, இப்பதிகத்தைப் பாடுகிறார்.
“மூரிமுழங்கொலி நீரானான் கண்டாய்
முழந்தழல் போல் மேனி முதல்வன் கண்டாய்
ஏரி நிறைந்தனைய செல்வன் கண்டாய்
இன்னடியார்கள்க் கின்பம் விளைப்பான் கண்டாய்
ஆரியன் கண்டாய் தமிழன் கண்டாய்
அண்ணாமலையுறையெம் அண்ணல் கண்டாய்
வாரி மதக்களிறே போல்வான் கண்டாய்
மறைக்காட்டுறையும் மணாளன் தானே” (ஆறாம் திருமுறை – 23.திருமறைக்காடு 5
இப்பாடலில் மறைக்காட்டில் உறைகின்ற சிவபெருமான், தனல் போன்ற சிவந்தமேனியை கொண்ட மறைக்காட்டுக்குள் தங்குபவன், நாளும் தொழும் அடியவர்களின் துன்பத்தைப் போக்கியருளுபவனே, ஆரியனாக, தமிழனாக அண்ணாமலையில் எழுந்தருளியிருக்கின்றான் என்று சிவபெருமான் குறித்துப் பாடுகிறார் திருநாவுக்கரசர்.
 தமிழின் தொன்மை மற்றும் பெருமைகளைப் பற்றிச் சுந்தரர் பதிகங்களிலும் காணமுடிகிறது. திருநாவுக்கரசரும், திருஞானசம்பந்தரும் இறைவனின் பெற்ற விதத்தினையும், இறைவனைப் தமிழ்ப்பாமாலைகளால் பாடியமையைக் கீழ்காணும் பதிகம் வழி அறியலாகிறது.
“நல்இசை ஞானசம்பந்தனும் நாவுக்கு அரசரும் பாடிய நல்தமிழ்மாலை 
சொல்லியவே சொல்லி ஏத்து உகப்பானை தொண்டனேன் அறியாமை அறிந்து கல்இயல் மனத்தைக் கசிவித்துக் கழல் அடி காட்டி என் களைகளை 
அறுக்கும் வல்இயல் வானவர் வணங்க நின்றானை வலிவலம்தனில் கண்டுகொண்டேனே…”கா.தெ.7.23

அனைத்துமாய் நின்றவன் சிவபெருமான் என்பதனை ஏழிசையாய், ஒலியாய், தீஞ்சுவைமிக்க தமிழாய் இருக்கிறான் என்று நாவுக்கரசர், திருஞானசம்பந்தர் மற்றும் சுந்தரர் ஆகியோர் பதிகங்களில் காணலாகிறது.
“பண்ணும் பதம்ஏழும் பலஓசைத்தமிழ் அவையும்
உள் நின்றது ஓர்சுவையும் உறுதாளமரத்து ஒளிபலவும்
மண்ணும் புனல் உயிரும் வரு காற்றும் சுடர்மூன்றும்
விண்ணும் முழுதுஆனான் இடம் வீழிமிழலையே…கா.தெ 1.50”

“முத்தமிழும் நால்மறையும் ஆனான்கண்டா” …கா. தெ 6.66

“ஏழிசையாய் இசைப்பயனாய் இன்னமுதாய்….கா.தெ.7.20”

ஆழ்வார்களின் பாசுரங்களில் தமிழின் தொன்மை:
பன்னிரு ஆழ்வார்களுள் பெண் ஆழ்வார் சூடிக்கொடுத்த சுடர்க்கொடியான ஆண்டாள். வைணவ இலக்கியங்கியத்தில் முக்கிய இடம்வகிப்பது ஆண்டாள் இயற்றியருளிய திருப்பாவை மற்றும் நாச்சியார்திருமொழியாகும். மார்கழியில் நோன்பிருந்து தனது தோழிகளுடன் முப்பதுநாட்களும் பக்தியுடன் பரமனைப்பாடி திருமாலின் அருளை பெறும் வழிமுறைகளைக் திருப்பாவை எடுத்தியம்புகிறது. கோதை திருமாலின் மீது கொண்ட காதலின் ஆழத்தை நாச்சியார் திருமொழி வழி காணமுடிகிறது. நாலாயிரதிவ்ய பிரபந்தம் தமிழ்மறை என்றழைக்கப்படுவது குறிப்பிடத்தக்கது. 
வங்கக் கடல் கடைந்த மாதவனைக் கேசவனை
திங்கள் திருமுகத்து சேய்இழையார் சென்று இறைஞ்சி
அங்கப்பறை கொண்ட ஆற்றைஅணிப்புதுவைப்
பைங்கமலத் தண்தெரியல் பட்டர்பிரான் கோதை சொன்ன
சங்கத்தமிழ் மாலை முப்பதும் தப்பாமே  ….திருப்பாவை 30

பெரியாழ்வாரின் வளர்ப்பு மகளாகிய கோதை இயற்றியருளிய சங்கத்தமிழ் மாலையாகிய இம்முப்பது பாசுரங்களை, முழுமனதுடன் ஓதுகின்ற பக்தர்களுக்குச் செல்வத்தின் அதிபதியான திருமால் சகலநன்மைகளையும் அருள்வான் என்பது இப்பாடலின் பொருளாகும்.
திருமழிசைஆழ்வார் தனது திருச்சந்தவிருத்தத்தில் தமிழ்மொழி மீது கொண்ட பற்றினை 
“கதவு மனமென்னும் காணலாமென்னும்
குதையும் வினையாகி தீர்த்தேன்- விதையாக 
நற்றமிழை வித்தி என் உள்ளத்தை 
நீ விளைத்தாய் 
கற்ற மொழியாகக் கலந்து ” ……81

அதாவது திருமால் தமிழைத் தனது உள்ளத்தினுள் விதையாக விதைத்துள்ளான், ஆகையால் தமிழை மொழியாகக் கலந்தான் என்று தமிழின் பெருமையைப் பறைச்சாற்றுகிறார்.
முடிவுரை: 
 சைவம் மற்றும் வைணவ  பக்தி இலக்கியங்கள் அனைத்தும் இறைவனின் பெருமைகளைப் போற்றிப்புகழ்ந்தாலும், பக்தியுடன் தமிழையும், இசையையும் ஒருசேர வளர்க்க உதவின என்பதில் ஐயமில்லை. இவ்விலக்கியங்களின் வழி தமிழின் தொன்மை, இசையின் சிறப்பு, அடியார்களின் பக்தியின் ஆழம்,  போன்றவற்றோடு பக்தியின் மொழியான தமிழுக்கு ஆற்றிய சேவையையும் அறிந்துக்கொள்ளமுடிகிறது.
துணைநூல்கள்:
1.பன்னிருதிருமுறை-வ.த. இராமசுப்பிரமணியம்
2.தேவாரத்தில் தொன்மம்- முனைவர்.வெ. சேதுராமன்
3. திருப்பாவை – சி. பாலசுப்பிரமணியன்

